# Yhteydenotto perheisiin poikkeusoloissa

Kirkon kasvatus ja perheasiat -yksikön virikemateriaali

Osa ihmisistä kaipaa poikkeustilanteen keskellä henkilökohtaisuutta ja läheisyyttä. Poikkeustila voi myös nostaa perheissä esiin monenlaisia haasteita, joihin kaivataan tukea. Poikkeusajan jatkuessa kannustamme seurakuntien kasvatus -, nuoriso - ja perhetoiminnan ohjaajia olemaan yhteydessä seurakuntalaisiin, erityisesti lapsiin ja nuoriin. Tässä blogissa on siihen joitakin vinkkejä.

**Sovitaan yhdessä tapa toimia**

Työntekijöiden kesken sovitaan toimintatavasta: keihin otetaan yhteyttä ja miten? Kullekin sovitaan sopivankokoinen joukko, joita tavoitellaan. Esim. kontaktoidaan kaikki viime vuonna kastettujen perheet / perhekerholaiset/ kerholaiset tai partioryhmäläiset perheineen/ toimipisteen kävijät/ ripariryhmien perheet/ isoset /yksinhuoltajat/ viime kesän rippikoululaiset ja niin edelleen. Sopimalla pyritään karsimaan päällekkäisyydet yhteydenotoissa ja muotoilemaan yhdessä samansuuntainen viesti kaikille. Noin 12 -vuotiaista lähtien voi kontaktin ottaa suoraan nuoreen. Sitä pienempiä on hyvä tavoittaa ensiksi vanhempien kautta.

Muista, että tärkeintä on se, että kuuntelet. Sinulla ei tarvitse olla vastauksia. Voit sanoa: ”Mietitään yhdessä miten etenemme tässä asiassa /mistä saisimme tähän apua tai tukea”

**Viesti**

* Tekstiviesti/WhatsApp/video: Lähetetään viesti seurakuntalaiselle tai perheelle. Esimerkiksi ”Hei, haluamme pitää yhteyttä sinuun myös nyt kun emme pääse tapaamaan perhekerhossa. Olisi kiva kuulla sinun ja teidän perheenne kuulumisia.”
* Viestissä tarjotaan mahdollisuus ottaa yhteyttä rohkeasti. ”Olemme seurakunnassa sinua varten. Jos haluat jatkaa keskustelua puhelimessa, niin soita tai lähetä vaikka vastausviesti, niin soitan sinulle.”
* Lähettäjänä henkilö, joka on perheelle tuttu aikaisemman toimintaan osallistumisen pohjalta tai jonka tehtäviin kuuluu huolehtia tietynikäisistä seurakuntalaisista… esimerkiksi ”Terveisin N.N. kotiseurakuntasi perhekerhosta.”

**Puhelinsoitto**

* Puhelinsoitto perheelle: Soittajana mahdollisuuksien mukaan tuttu henkilö tai henkilö, jonka toimenkuvaan asia kuuluu.
* Soittaessani voin sanoa, ”soitan täältä seurakunnasta tällä viikolla kaikki ryhmäni jäsenet läpi ja kyselen kuulumisia/ otan näinä viikkoina puhelinyhteyden kaikkiin viime vuoden …….ja kyselen kuulumisia ja vointia”
* Tarvittaessa voi sopia keskustelulle jatkoa: ”Sopiiko, jos soitan taas ensi viikolla”… tämän jälkeen tarpeen vaatiessa

**Apukysymyksiä puhelinkeskusteluun lapsen ja nuoren kanssa:**

* Miten sinun tämä päivä on mennyt? /Miten on päivä alkanut?
* Mikä on ollut tänään parasta? Mikä on ollut tylsää?
* Minkä uuden asian/ tiedon olet oppinut tänään?
* Miten hyvin olet nukkunut tällä viikolla?
* Mikä on ollut paras ruoka tällä viikolla? Mikä on sinun lemppariruoka?
* Millaisia asioita kaipaat koulusta?
* Miten olet pitänyt yhteyttä kavereihin?
* Minkälaista tekemistä olet keksinyt vapaa-aikana?
* Miten sujuu perheen jäsenten kanssa?
* Onko sinulla erityisiä ilon aiheita, joita tämä poikkeusaika on tuonut esille?
* Onko sinulla erityisiä huolia, joita tämä poikkeusaika on tuonut esille?
* Mitä toivoisit nyt?
* Mitä toivoisit meiltä seurakunnasta?
* Voimme lähettää perheelle myös whatsApp videon kerhopaikalta, esitellä leluja, tuttuja asioita, lukea sadun…

**Apukysymyksiä puhelinkeskusteluun aikuisen kanssa:**

* Miten teidän perheessä arki sujuu?
* Millaisia haasteita poikkeusaika on teille tuonut?
* Millaisia ilon aiheita olette löytäneet poikkeusaikana?
* Miten teidän perheessä voidaan?
* Miten vanhempana olet jakanut voimiasi työhön ja kotielämään?
* Onko sinulla vapaa-aikaa /tapoja rentoutua ja koota voimia?
* Miten seurakunta voisi tukea perhettänne?
* Olen jatkossakin käytettävissänne, sopiiko, että soitan 2 viikon kulutta, myös sinä voit soittaa rohkeasti minulle tai työtovereilleni.

**Olemme kohtaamisen kirkko – myös poikkeusoloissa.**

**Otetaan rohkeasti yhteyttä perheisiin henkilökohtaisesti**